CELEX: 32018D1499
Language: lt
Date: 2018-10-08 00:00:00
Title: 2018 m. spalio 8 d. Komisijos įgyvendinimo sprendimas (ES) 2018/1499, kuriuo iš dalies keičiamas Įgyvendinimo sprendimas (ES) 2018/954, kuriuo nustatomos tam tikros apsaugos priemonės, kad Bulgarijoje neplistų smulkiųjų atrajotojų maras (pranešta dokumentu Nr. C(2018) 6662) (Tekstas svarbus EEE.)

9.10.2018   
               
               
                  LT
               
               
                  Europos Sąjungos oficialusis leidinys
               
               
                  L 253/76
               
            
         KOMISIJOS ĮGYVENDINIMO SPRENDIMAS (ES) 2018/1499
         2018 m. spalio 8 d.
         kuriuo iš dalies keičiamas Įgyvendinimo sprendimas (ES) 2018/954, kuriuo nustatomos tam tikros apsaugos priemonės, kad Bulgarijoje neplistų smulkiųjų atrajotojų maras
         
            
               (pranešta dokumentu Nr. C(2018) 6662)
            
         
         (Tekstas autentiškas tik bulgarų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         kadangi:
         
                     (1)
                  
                  
                     smulkiųjų atrajotojų maras (SAM) – sunki virusinė smulkiųjų atrajotojų, visų pirma avių ir ožkų, liga, dažniausiai perduodama per tiesioginį kontaktą. Sergamumas ir mirtingumas dėl SAM gali būti labai didelis (ypač tose srityse, kuriose SAM atsiranda pirmą kartą) ir SAM gali daryti didelį ekonominį poveikį žemės ūkio sektoriui. Žmonės SAM užsikrėsti negali. SAM yra endeminis daugelyje Afrikos, Artimųjų Rytų ir Azijos šalių ir kelia didelį susirūpinimą dėl gyvūnų sveikatos ir gerovės;
                  
               
                     (2)
                  
                  
                     Tarybos direktyvoje 92/119/EEB (3) nustatytos bendrosios tam tikrų gyvūnų ligų, įskaitant SAM, kontrolės priemonės. Joje taip pat nustatytos kontrolės priemonės, kurių reikia imtis, jei ūkyje įtariamas ar patvirtinamas SAM. Be kitų kontrolės priemonių, aplink protrūkio vietovę turi būti nustatytos apsaugos ir priežiūros zonos ir turi būti imtasi kitų papildomų ligos plitimo kontrolės priemonių;
                  
               
                     (3)
                  
                  
                     2018 m. birželio 23 d. Bulgarija Komisijai ir kitoms valstybėms narėms pranešė apie vieną SAM protrūkį trijuose smulkiųjų atrajotojų ūkiuose, kurių gyvūnai ganosi drauge Boliarovo savivaldybėje Bulgarijos Jambolo srityje. 2018 m. birželio 28 d. pranešta apie antrą protrūkį – Burgaso srityje;
                  
               
                     (4)
                  
                  
                     Bulgarija ėmėsi Direktyvoje 92/119/EEB nustatytų kontrolės priemonių, visų pirma likvidavo užkrėstas bandas ir nustatė apsaugos ir priežiūros zonas aplink protrūkių vietoves, kaip nustatyta toje direktyvoje. Be to, buvo aktyviau prižiūrimos su paveiktomis zonomis besiribojančios savivaldybės, taip pat savivaldybės, esančios prie Sąjungos sienos su trečiosiomis šalimis, kuriose yra SAM atvejų;
                  
               
                     (5)
                  
                  
                     vėliau tam, kad SAM neplistų į kitas Bulgarijos vietoves ir kitas valstybes nares bei trečiąsias šalis, Komisija ėmėsi papildomų priemonių priimdama Komisijos įgyvendinimo sprendimą (ES) 2018/954 (4), kuriame nustatytos papildomos apsaugos priemonės ir uždrausta siųsti smulkiųjų atrajotojų siuntas ir pateikti rinkai tam tikrus smulkiųjų atrajotojų produktus iš Boliarovo ir Elchovo savivaldybių Jambolo srityje ir Sredeco, Sozopolio, Primorsko, Malko Turnovo ir Carevo savivaldybių Burgaso srityje;
                  
               
                     (6)
                  
                  
                     nuo tada, kai buvo priimtas Įgyvendinimo sprendimas (ES) 2018/954, Bulgarija Komisijai pranešė apie dar penkis naujus SAM protrūkius apribojimų zonose šios valstybės narės Jambolo srityje;
                  
               
                     (7)
                  
                  
                     2018 m. rugsėjo 18 d. Bulgarija Komisijai ir kitoms valstybėms narėms pranešė apie serologinės priežiūros, atliktos aplink anksčiau patvirtintų SAM protrūkių zonas, rezultatus. Remiantis šios priežiūros rezultatais, ūkiuose tose zonose, kuriose jau buvo taikomi apribojimai, aptikta gyvūnų su SAM viruso antikūnais, tačiau apie klinikinius požymius nebuvo pranešta. Kai kurie iš šių ūkių yra labai arti sienos tarp minėtų apribojimų zonų ir likusios Bulgarijos teritorijos, kurioje iki šiol apie SAM protrūkius nepranešta;
                  
               
                     (8)
                  
                  
                     kadangi aptikta gyvūnų, kuriems nustatyta teigiama serologinė reakcija, ir nėra klinikinių požymių, siekiant išvengti galimo SAM plitimo, būtina praplėsti vietovę, kurioje taikomos papildomos apsaugos nuo SAM priemonės, ir šioje naujoje vietovėje įgyvendinti papildomas apsaugos priemones: uždrausti siųsti smulkiųjų atrajotojų siuntas ir tam tikrus smulkiųjų atrajotojų produktus; todėl Įgyvendinimo sprendimas (ES) 2018/954 turėtų būti atitinkamai iš dalies pakeistas;
                  
               
                     (9)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo Sprendimo (ES) 2018/954 3 straipsnis papildomas šiuo 3a straipsniu:
            
               
                  „3a straipsnis
                  
                     1.   Bulgarija iš priede išvardytų vietovių uždraudžia siųsti šias prekes:
                     
                                 a)
                              
                              
                                 smulkiuosius atrajotojus;
                              
                           
                                 b)
                              
                              
                                 smulkiųjų atrajotojų spermą, kiaušialąstes ir embrionus.
                              
                           
                  
                     2.   Nukrypstant nuo šio straipsnio 1 punkte nustatyto draudimo, kompetentinga institucija gali leisti smulkių atrajotojų judėjimą į paskirties vietą, esančią priede išvardytose vietovėse, jeigu kilmės ūkiui netaikomi jokie Direktyvoje 92/119/EEB nustatyti apribojimai, susiję su smulkiųjų atrajotojų maru, ir smulkieji atrajotojai atitinka šias sąlygas:
                     
                                 a)
                              
                              
                                 visi kilmės ūkyje esantys smulkieji atrajotojai buvo kliniškai patikrinti siuntimo dieną ir neturėjo smulkiųjų atrajotojų maro klinikinių požymių;
                              
                           
                                 b)
                              
                              
                                 smulkieji atrajotojai siunčiami tiesiai į kompetentingos institucijos paskirtą skerdyklą, esančią priede išvardytose srityse, kad būtų nedelsiant paskersti;
                              
                           
                                 c)
                              
                              
                                 iki išsiuntimo datos likus ne daugiau kaip 7 dienoms atliktas smulkiųjų atrajotojų diagnostinis tyrimas smulkiųjų atrajotojų maro antikūnams nustatyti ir gauti neigiami rezultatai;
                              
                           
                                 d)
                              
                              
                                 iki išsiuntimo datos likus ne daugiau kaip 14 dienų kilmės ūkyje buvo atliktas serologinis tyrimas, įtraukiant pakankamai mažų atrajotojų, kad būtų galima nustatyti bent 5 proc. serologinį paplitimą, esant 95 proc. pasikliovimo lygmeniui, ir gauti neigiami rezultatai;“
                              
                           
               
            
         
         
            2 straipsnis
            Įgyvendinimo sprendimo (ES) 2018/954 priedas pakeičiamas šio sprendimo priedo tekstu.
         
         
            3 straipsnis
            Šis sprendimas skirtas Bulgarijos Respublikai.
         
         
            Priimta Briuselyje 2018 m. spalio 8 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  1992 m. gruodžio 17 d. Tarybos direktyva 92/119/EEB, nustatanti Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (OL L 62, 1993 3 15, p. 69).
         
            (4)  2018 m. liepos 4 d. Komisijos įgyvendinimo sprendimas (ES) 2018/954, kuriuo nustatomos tam tikros apsaugos priemonės, kad Bulgarijoje neplistų smulkiųjų atrajotojų maras (OL L 168, 2018 7 5, p. 7).
      
      
         
            PRIEDAS
            Šios Bulgarijos sritys:
            
                        —
                     
                     
                        Jambolo sritis,
                     
                  
                        —
                     
                     
                        Burgaso sritis,
                     
                  
                        —
                     
                     
                        Chaskovo sritis.